b"\n_START_ARTICLE_\nArmy of the Ohio\n_START_PARAGRAPH_\nArmy of the Ohio var navnet p\xc3\xa5 to Unionsh\xc3\xa6re under den amerikanske borgerkrig. Den f\xc3\xb8rste h\xc3\xa6r blev omd\xc3\xb8bt til Army of the Cumberland. Den anden h\xc3\xa6r blev etableret i 1863.\n_START_SECTION_\nHistorie\n_START_PARAGRAPH_\nGeneral Orders No. 97 udpegede generalmajor Don Carlos Buell til at lede milit\xc3\xa6romr\xc3\xa5det Ohio. Alle styrker i omr\xc3\xa5det blev derefter organiseret i Army of the Ohio med Buell som \xc3\xb8verstbefalende. I starten af 1862 udk\xc3\xa6mpede h\xc3\xa6ren sit f\xc3\xb8rste slag i Slaget ved Mill Springs, selv om kun dens 1. division under ledelse af brigadegeneral George H. Thomas var involveret. Hele h\xc3\xa6ren marcherede af sted for at forst\xc3\xa6rke generalmajor Ulysses S. Grant p\xc3\xa5 andendagen af Slaget ved Shiloh. Buell blev erstattet som \xc3\xb8verstkommanderende af brigadegeneral Horatio G. Wright i august, men p\xc3\xa5 grund af Wrights lavere rang beordrede generalmajor Henry W. Halleck Thomas til at erstatte Wright som \xc3\xb8verstbefalende. Imidlertid foruds\xc3\xa5 Thomas, at et st\xc3\xb8rre slag var under opsejling og f\xc3\xb8lte, at det var uklogt at skifte chefen ud p\xc3\xa5 et s\xc3\xa5dant tidspunkt, s\xc3\xa5 Buell fortsatte som chef, og Thomas blev n\xc3\xa6stkommanderende. Slaget, som Thomas foruds\xc3\xa5, indtraf i oktober 1862, da h\xc3\xa6ren slog general Braxton Braggs invasion af Kentucky tilbage i Slaget ved Perryville. Buell kom under kritik for ikke at have fulgt op p\xc3\xa5 sin sejr og blev erstattet af generalmajor William S. Rosecrans. Rosecrans blev ogs\xc3\xa5 udpeget til at lede milit\xc3\xa6romr\xc3\xa5det Cumberland og omd\xc3\xb8bte efterf\xc3\xb8lgende h\xc3\xa6ren til Army of the Cumberland._NEWLINE_Den 25. marts 1863 overtog generalmajor Ambrose Burnside kommandoen over milit\xc3\xa6romr\xc3\xa5det Ohio. Burnside samlede alle omr\xc3\xa5dets styrker og skabte XXIII Korps, som ogs\xc3\xa5 blev Kaldt Army of the Ohio, med sig selv som \xc3\xb8verstkommanderende. Han blev en af de f\xc3\xa5 officerer, som fik direkte kommando over to helt forskellige h\xc3\xa6re (han havde tidligere haft kommandoen over Army of the Potomac). Den nye Army of the Ohio afviste f\xc3\xb8rst Morgan's Raid mod Ohio, selv om hele h\xc3\xa6ren sj\xc3\xa6ldent fungerede som en enhed i denne kampagne. Dern\xc3\xa6st rykkede Burnside til Knoxville, Tennessee. Her blev IX Korps f\xc3\xb8je til og h\xc3\xa6ren voksede til to korps foruden en kavaleridivision. Burnside besejrede de konf\xc3\xb8dererede i Slaget ved Fort Sanders i Knoxville kampagnen. Efter slaget bad han om at blive afl\xc3\xb8st som \xc3\xb8verstbefalende p\xc3\xa5 grund af sygdom. Generalmajor John G. Foster efterfulgte Burnside som chef over b\xc3\xa5de h\xc3\xa6r og milit\xc3\xa6romr\xc3\xa5de den 9. december._NEWLINE_Fosters havde kun kommandoen i en kort periode. Den 9. februar 1864 overtog generalmajor John M. Schofield kommandoen over milit\xc3\xa6romr\xc3\xa5det Ohio og dern\xc3\xa6st Army of the Ohio og XXIII Korps i april. P\xc3\xa5 det tidspunkt var XXIII Korps og Army of the Ohio det samme. Schofield f\xc3\xb8rte h\xc3\xa6ren under Atlanta kampagnen og forfulgte den konf\xc3\xb8dererede generall\xc3\xb8jtnant John Bell Hood ind i Tennessee efter Slaget ved Atlanta. I slaget ved Franklin p\xc3\xa5f\xc3\xb8rte Schofield Hood et alvorligt nederlag, inden han slog sig sammen med generalmajor George H. Thomas og Army of the Cumberland inden Slaget ved Nashville. Den 9. februar 1865 blev Schofield overf\xc3\xb8rt til at lede milit\xc3\xa6romr\xc3\xa5det North Carolina. Da Schofield tog af sted, overtog generalmajor Jacob D. Cox midlertidigt kommandoen over h\xc3\xa6ren._NEWLINE_XXIII Korps blev sendt til North Carolina, og kun Cox's division var tilbage i Slaget ved Wilmington. Det var f\xc3\xb8rst i marts 1865, at resten af XXIII Korps n\xc3\xa5ede frem til New Bern, North Carolina. Efter at hele XXIII Korps var n\xc3\xa5et frem, slog Schofield det sammen med X Korps under generalmajor Alfred Terry og skabte Army of the Ohio. H\xc3\xa6ren var den centrale fl\xc3\xb8j af generalmajor William Tecumseh Sherman's h\xc3\xa6r og deltog i den sidste del af Carolina kampagnen. Efter krigens slutning blev tropperne afm\xc3\xb8nstret. En del gensynsarrangementer blev arrangeret efter krigen af dele af den gamle Army of the Ohio."